পরবর্তী গল্প ‘অসংখ্য চিৎকার’ও মুক্তিযুদ্ধকেন্দ্রিক। এ-যুদ্ধে পাকবাহিনী কর্তৃক বাঙালি অসংখ্য নারীকে নির্যাতন, ধর্ষণ ও হত্যা করে ডোবা-নালায় পুঁতে রাখা হয়। যুদ্ধে বিজয় অর্জিত হলেও একপর্যায়ে ক্ষমতার লাগাম চলে যায় বিরুদ্ধশক্তির হাতে। কিন্তু শুদ্ধচেতনার বীজ জেগেই থাকে। গল্পে দেখা যায়, শহর থেকে গ্রামে আগত এক তরুণ আবিষ্কার করে একটি বদ্ধভূমি, যা বটবৃক্ষের ছায়ায় শহীদদের আচ্ছাদিত করে রেখেছে। ওই এলাকার স্কুলমাস্টারের মেয়ে নাসরিনসহ কতিপয় তরুণ ডোবাটি লাল নিশান দিয়ে ঘিরে ফেলে। পতাকাগুলো উত্তাল বাতাসে সদর্পে উড়তে দেখে শত্রম্নপক্ষ জমির খাঁ হয় আতঙ্কিত। জীবনবাদী গল্পকার খানিকটা অতিলৌকিক এবং সদর্থক ভঙ্গিতে গল্পের সমাপ্তি টানেন, ‘অসংখ্য লাশ ডোবার ভিতর থেকে যেন উঠে আসছে। যুবতীদের লাশ। তাড়া করছে কাউকে। ভয় পেল জমির খাঁ। প্রাণভয়ে দৌড় দিল।… ওদের প্রত্যেকের হাতে একটা করে লাল নিশান।… পুব আকাশে নতুন একটি লাল সূর্য উঠেছে’ (পৃ ৩০)। ‘পালিয়ে বেড়ায় বিজয়’ গল্পের মুক্তিযোদ্ধা রহম আলীও বিরুদ্ধশক্তির শত প্রলোভনে প্রলুব্ধ হয়নি।